Euroopa Parlamendi resolutsioon,

10. mai 2011,

tähelepanekutega, mis on Eurojusti 2009. aasta eelarve täitmisele heakskiidu andmist käsitleva otsuse lahutamatu osa

EUROOPA PARLAMENT,

võttes arvesse Eurojusti 2009. aasta lõplikku raamatupidamise aastaaruannet;

võttes arvesse kontrollikoja aruannet Eurojusti eelarveaasta 2009 raamatupidamise aastaaruande kohta koos Eurojusti vastustega [1];

võttes arvesse nõukogu 15. veebruari 2011. aasta soovitust (05892/2011 – C7-0052/2011);

võttes arvesse EÜ asutamislepingu artiklit 276 ja Euroopa Liidu toimimise lepingu artiklit 319;

võttes arvesse nõukogu 25. juuni 2002. aasta määrust (EÜ, Euratom) nr 1605/2002, mis käsitleb Euroopa ühenduste üldeelarve suhtes kohaldatavat finantsmäärust, [2] eriti selle artiklit 185;

võttes arvesse nõukogu 28. veebruari 2002. aasta otsust 2002/187/JSK, millega moodustatakse Eurojust, et tugevdada võitlust raskete kuritegude vastu, [3] eriti selle artiklit 36;

võttes arvesse komisjoni 19. novembri 2002. aasta määrust (EÜ, Euratom) nr 2343/2002 raamfinantsmääruse kohta asutustele, millele viidatakse Euroopa ühenduste üldeelarve suhtes kohaldatavat finantsmäärust käsitleva nõukogu määruse (EÜ, Euratom) nr 1605/2002 artiklis 185, [4] eriti selle artiklit 94;

võttes arvesse kodukorra artiklit 77 ja VI lisa;

võttes arvesse eelarvekontrollikomisjoni raportit ning kodanikuvabaduste, justiits- ja siseasjade komisjoni arvamust (A7-0133/2011),

A. arvestades, et kontrollikoda märkis, et ta sai piisava kindluse 2009. aasta raamatupidamise aastaaruande usaldusväärsuse ja selle aluseks olevate tehingute seaduslikkuse ja korrektsuse kohta;

B. arvestades, et 5. mail 2010 andis Euroopa Parlament heakskiidu Eurojusti haldusdirektori tegevusele ameti 2008. aasta eelarve täitmisel, [5] ja et eelarve täitmisele heakskiidu andmise otsusele lisatud resolutsioonis parlament muu hulgas

- väljendas rahulolu ameti ja OLAFi vahelise koostöö korda käsitleva praktilise kokkuleppe sõlmimise üle 24. septembril 2008;

- võttis teadmiseks kontrollikoja tähelepaneku, et 2008. aastal oli ametil endiselt raskusi assigneeringute ülekandmisega, isegi kui tundus, et summa oli väiksem kui eelneval eelarveaastal (13 % lõplikest eelarveassigneeringutest, samal ajal kui 2007. aastal oli ülekantud assigneeringuid 25 %);

- avaldas kahetsust selle pärast, et kontrollikoda leidis hankemenetlustes ikka veel puudujääke, nagu ka kolmel varasemal aastal;

C. arvestades, et ameti 2009. aasta eelarve oli 26400000 eurot, mis on 6,4 % suurem kui 2008. aasta eelarve,

Tulemused

1. väljendab heameelt ameti kavatsuse üle lisada tulemuslikkuse põhinäitajad oma üksuste 2010. aasta tegevuskavadesse; palub siiski ametil teavitada eelarve täitmisele heakskiitu andvat asutust kõnealustest põhinäitajatest ja nende seostest ameti eesmärkide, eelarve ja tööprogrammiga; on ühtlasi seisukohal, et nende näitajate sidumine ameti eesmärkide, eelarve ja ameti tööprogrammiga võimaldab sidusrühmadel ameti tegevustulemusi paremini hinnata;

2. väljendab heameelt ameti algatuse üle, mille kohaselt esitati kontrollikoja 2009. aasta aruande lisas tabel, milles võrreldakse 2008. ja 2009. aasta tegevust, et anda eelarve täitmisele heakskiitu andvale asutusele parem ülevaade ameti tegevustulemustest aastate lõikes;

Assigneeringute ülekanded

3. märgib rahuloluga, et kontrollikoda ei esita märkusi assigneeringute ülekandmise ja tühistamise määra kohta 2009. aastal;

4. märgib, et ameti eelarve täitmisele heakskiidu andmine peaks rohkem tuginema ameti tegevusele kogu aasta jooksul;

5. palub ametil teavitada eelarve täitmisele heakskiitu andvat asutust meetmetest, mida on võetud assigneeringute ülekandmise vältimiseks, arvestades, et assigneeringute ülekandmine on eelarve täitmisele heakskiidu andmise varasemates menetlustes olnud korduv probleem;

Hankemenetluste tõhustamine

6. on rahul sellega, et amet on välja töötanud meetmed asjaomaste toodete ja teenuste turuväärtuse hindamiseks enne hankemenetluse algatamist; peab seda oluliseks algatuseks, mida ka teised ametid peaksid järgima; tunneb ühtlasi heameelt ameti 2009. aasta hankekava koostamise üle, mis oli ameti üksustele ja teenistustele suureks abiks pakkumiste haldamisel; on seisukohal, et sellised algatused aitavad eelarvevahendite käsutajal täita paremini oma rolli suunaja ja kontrollijana;

Inimressursid

7. väljendab muret asjaolu pärast, et kontrollikoda on taas täheldanud puudusi värbamismenetluste kavandamisel ja rakendamisel; märgib eelkõige täitmata ametikohtade endiselt liiga suurt määra (24 %), mis on küll väiksem kui 2008. aastal (26 %) ja 2007. aastal (33 %); palub seetõttu ametil koostada põhjaliku värbamisplaani, et täitmata ametikohtade määra oluliselt vähendada, ja eelarve täitmisele heakskiitu andvat asutust sellest teavitada; on siiski rahul ameti kavatsusega vähendada 2011. aasta lõpuks täitmata ametikohtade määra tasemeni, mis jääks alla 8 %;

8. tunneb heameelt selle üle, et ametil õnnestus 2009. aastal vähendada alalistel ametikohtadel tegutsevate ajutiste töötajate arvu aasta lõpuks 31-lt kümneni; palub siiski ametil seda arvu veelgi vähendada, nagu soovitas siseauditi talitus;

9. võtab teadmiseks, et amet võttis 2009. aastal kasutusele uue värbamismenetluse, mille kohaselt valimiskomisjoni liikmed kutsuvad vestlusele üksnes need kandidaadid, kelle eelhindamise tulemus oli vähemalt 75 %, ja kannavad reservnimekirja üksnes need kandidaadid, kelle tulemus vestlusel ja kirjalikes testides oli vähemalt 75 %;

10. on mures kontrollikoja tähelepaneku pärast, et Eurojusti kuuest keskastmejuhi (üksuse juhataja) ametikohast kolm olid täidetud ameti töötajatest ajutiste kohusetäitjatega; rõhutab, et selline olukord annab tunnistust raskustest sobivate töötajate leidmisel ja hoidmisel; väljendab siiski heameelt ameti kavatsuse üle võtta vastu otsus, mille kohaselt võetakse kandidaatide lõplikul hindamisel arvesse nii esitatud taotluste põhjal antud hindeid kui ka vestluste ja kirjalike testide tulemusi; on seisukohal, et selline lähenemisviis parandab ameti valikumenetlust, sest see võimaldab võtta nõuetekohaselt arvesse iga kandidaadi eeliseid;

Siseaudit

11. võtab teadmiseks, et 26 soovitusest, mille siseauditi talitus esitas 31. detsembril 2008, on täidetud ainult neli (neist kahte peeti äärmiselt oluliseks); märgib ka seda, et 2009. aasta detsembris esitas siseauditi talitus veel ühe soovituse ja et ülejäänud 23st soovitusest 15 rakendamise tähtaeg on pikem kui 12 kuud; palub seetõttu ametil teavitada eelarve täitmisele heakskiitu andvat asutust sellise viivituse põhjustest ja võtta viivitamata järgmisi meetmeid, et tõhustada värbamismenetlust, vähendada ajutiste töötajate arvu, muuta personaliüksuse struktuuri, töötada välja personalijuhtimise kord, tugevdada personalijuhtimise üle teostatavat järelevalvet ja vaadata läbi erandite registri sisu;

12. väljendab heameelt ameti algatuse üle esitada eelarve täitmisele heakskiitu andvale asutusele ametit käsitlev siseauditi aastaaruanne, mille on koostanud siseauditi talitus; peab seda läbipaistvuse märgiks ja näiteks parima tava kohta, mida peaksid järgima ka kõik teised asjaomased ametid;

13. viitab eelarve täitmisele heakskiidu andmise otsusele lisatud muude horisontaalsete tähelepanekute osas oma 10. mai 2011. aasta resolutsioonile [6] ametite tulemuste, finantsjuhtimise ja kontrolli kohta.

[1] ELT C 338, 14.12.2010, lk 144.

[2] EÜT L 248, 16.9.2002, lk 1.

[3] EÜT L 63, 6.3.2002, lk 1.

[4] EÜT L 357, 31.12.2002, lk 72.

[5] ELT L 252, 25.9.2010, lk 202.

[6] Vastuvõetud tekstid, P7_TA(2011)0163 (vt käesoleva Euroopa Liidu Teataja lk 269).

--------------------------------------------------